Təbii ki, Azərbaycan Texniki Universiteti (AzTU) bu hərəkatdan geri qala bilməzdi. Artıq bir neçə ildir ki, ölkəmizdə texniki ali təhsilin flaqmanı olan AzTU-nun tələbələri startap yarışmalarında qalib olurlar. Bir sıra fondlardan öz startaplarını maliyyələşdirmək üçün investisiya cəlb edirlər, hələ tələbə ikən innovativ şirkət qururlar. Bu proses ölkəmizdə biznesin, innovativ iqtisadiyyatın inkişafına təkan verdiyi kimi, həm də, tədrisin modernləşdirilməsinə, tələbələrin praktik vərdişlərdən yaranan iqtisadi, idari, texnoloji və İKT biliklərinə yiyələnməsinə xidmət edir. Təsadüfi deyil ki, AzTU-da 2018-ci ildə iki dəfə startap yarışları təşkil olunub. Ölkə səviyyəsində kifayət qədər yüksək imici olan “Startap günləri”, Azərbaycanda ilk dəfə bütün respublika startapçılarını bir araya gətirən və bir il davam edən “İdeyadan biznesə”, Azərbaycanla yanaşı dünyada da tanınan “Airospace” və bu kimi yarışlarda AzTU tələbələri qalib olub, mükafatlar qazanıblar.